[pic] | AZ EURÓPAI KÖZÖSSÉGEK BIZOTTSÁGA |

Brüsszel, 8.12.2005

COM(2005) 636 végleges

A BIZOTTSÁG KÖZLEMÉNYE A TANÁCSNAK ÉS AZ EURÓPAI PARLAMENTNEK

Megerősített partnerség az Európai Unió és Latin-Amerika között{SEC(2005)1590}{SEC(2005)1613}

TARTALOMJEGYZÉK

I- Iránymutatások 3

I-1. Bevezetés 3

I-2. A partnerség 4

I-3. A kihívások 5

I-4. A Bizottság cselekvési javaslatai 5

I-5. EU–Latin-Amerika–Karib-térség csúcstalálkozó 11

I-6. Következtetések 11

I- Iránymutatások

I-1 . Bevezetés

Ebben az új veszélyekkel és lehetőségekkel szembenéző világban az Európai Uniónak (EU) mint globális szereplőnek meg kell erősítenie kapcsolatait a hozzá legközelebb álló partnereivel. Az elsők között van Latin-Amerika, amellyel közös az elkötelezettségünk az emberi jogok, a demokrácia és a többoldalúság iránt. Európának valamennyi barátjára szüksége van ahhoz, hogy hitet tegyen e közös értékek mellett. Alig akad a világnak más olyan régiója, amellyel ennyi ok volna valódi szövetséget kötni. Az Európai Unió és Latin-Amerika közös történelmüknek és kultúrájuknak köszönhetően jobban meg tudják érteni egymást, mint más régiókat, és ezáltal hatalmas lehetőség van a kezükben, hogy együtt megsokszorozzák cselekvőképességüket. Érdekükben áll tehát egymás kiváltságos szövetségeseiként fellépni a nemzetközi színtéren. A Bizottság e közleményével és annak részletes mellékletével ezért törekszik tehát arra, hogy – az elmúlt évtized stratégiájának megújítása révén – elmélyítse az Európai Unió és Latin-Amerika közötti partnerséget. A két régió kapcsolataira vonatkozó általános politikáról szóló 1995-ös közlemény óta kapcsolataink jelentős mértékben fejlődtek.

A közös valutát bevezető és 25 tagúra bővülő Európai Unió Latin-Amerika első számú külföldi befektetőjévé lépett elő. Az Európai Unió a régió első számú támogatásnyújtója, továbbá sok ország – köztük a Mercosur-országok – első számú kereskedelmi partnere. A politikai párbeszédet a három EU–Latin-Amerika–Karib-térség csúcstalálkozón (Rió, 1999; Madrid, 2002 és Guadalajara, 2004) megerősítették. ). E közlemény egyúttal a legközelebbi, 2006 májusában, Bécsben tartandó EU–Latin-Amerika–Karib-térség csúcstalálkozó előkészítésének alapjául is szolgál.

A latin-amerikai országok többsége a maga részéről demokratikus rendszert vezetett be, és nagyra törő gazdasági és társadalmi reformok mellett kötelezte el magát. A régió óriási fejlesztési potenciállal rendelkezik, és egyre növekvő szerepet tölt be a nemzetközi színtéren. Mindamellett nagy kihívásokkal kell szembenéznie, amint azt az Egyesült Nemzetek a millenniumi fejlesztési célkitűzésekről szóló nemrégiben elkészített jelentése is tanúsítja, továbbá vannak olyan instabilitási tényezők, amelyek idővel a biregionális partnerséget is veszélybe sodorhatják. Az Európai Unió tapasztalatai birtokában hozzájárulhat a stabilitás, a biztonság és a fenntartható fejlődés biztosításához Latin-Amerikában.

A közösségi támogatás új programozási időszakának küszöbéhez érkeztünk, amely lehetővé teszi majd, hogy jelentős támogatást bocsássunk a régió rendelkezésére (2007-2013. évi pénzügyi terv) és nemsokára – 2006 májusában, Bécsben – sor kerül a következő EU–Latin-Amerika–Karib-térség csúcstalálkozóra. Nemsokára, a jövőben az alrégiókkal (Mercosur, Andok Közösség és Közép-Amerika) megkötendő társulási megállapodásokkal és a Karib-térséggel megkötendő gazdasági partnerségi megállapodással egy ciklus végére érünk. Legkülső régióinak köszönhetően az Európai Unió jelen van e földrajzi térségben, és fontos, hogy ezt kihasználja a Latin-Amerikával és a Karib-térséggel való együttműködésének javítása érdekében, különösen a pénzeszközök jobb koordinálása által. Ezenkívül támogatunk a latin-amerikai integrációs folyamat keretében lezajló új fejlesztéseket, amelyekkel szintén számolnunk kell. Fontos tehát, hogy javaslatot tegyünk arra, milyen irányvonalak mentén gondolkodjunk a jövőben.

A Bizottság határozott jelét kívánja adni annak, hogy Európa érdeklődik e térség iránt. Úgy tűnik, ezzel kapcsolatban él egy olyan – egyébként alaptalan – felfogás, amely szerint az Európai Uniót túlságosan lefoglalják a saját bővítésére, a szomszédaira, vagy a világ más tájain fellépő aggasztó helyzetekre vonatkozó kérdések. Ez a felfogás az Európai Unió e területen való átláthatóságának kérdését is felveti, struktúráinak és cselekvési eszközeinek összetettsége miatt. A Bizottság célja, hogy ismét megerősítse: a Latin-Amerikával való társulás nem pusztán evidencia, hanem sürgető követelmény is, amely mindkét régió érdekét szolgálja napjainkban és a jövőben egyaránt. Ám ahogy Európa készen áll arra, hogy még jobban elkötelezze magát Latin-Amerika irányába, úgy partnerétől is hasonlóan határozott elkötelezettséget vár.

Az Európai Unió és Latin-Amerika közötti szövetség éppúgy vonatkozik a karibi országokra, amelyek részt vesznek az EU–Latin-Amerika–Karib-térség csúcstalálkozók folyamatában, és amelyek – az egymást követő Loméi, illetve Cotonou-i Egyezmény keretében – hosszú ideje tartó kapcsolatokat ápolnak az Európai Unióval. A Bizottság tehát egy közleményt készít e témáról, amelyet 2006 elejéig fog elfogadni.

A Bizottság e dokumentum mellékletében részletesen bemutatja az általa javasolt, a két régió közötti partnerség megerősítését célzó stratégiát, és felkéri a Tanácsot és a Parlamentet arra, hogy vizsgálják meg a stratégia e részletes ismertetését. A következőkben ismertetett javaslatok a mellékletben vannak bővebben kifejtve.

I-2 . A partnerség

Az Európai Unió és Latin-Amerika a riói csúcstalálkozón elkötelezték magukat, hogy „biregionális stratégiai partnerséget” alakítanak ki, amelynek célja szoros kapcsolat létesítése politikai, gazdasági és kulturális téren. A partnerség elmélyítésre való érdemességét indokló okokat a melléklet fejti ki részletesebben.

A Bizottság javaslata értelmében új lendületet kell adni az Európai Unió és a manapság számos kihívással szembenéző Latin-Amerika közötti partnerségnek. Célkitűzései az eljövendő évekre a következők:

- megerősített stratégiai partnerség létrehozása társulási megállapodások hálózata (beleértve a szabadkereskedelmi megállapodásokat) révén, amely a régió valamennyi országát lefedi és képes hozzájárulni a régió, mint egész integrációjához;

- valódi politikai párbeszédek folytatása, amelyek megerősítik mindkét régió befolyását a nemzetközi színtéren;

- ágazati párbeszédek kialakítása (mint például a társadalmi kohézió vagy a környezet témakörében), amelyek hathatósan és tartósan képesek csökkenteni az egyenlőtlenségeket és támogatni a fenntartható fejlődést;

- stabil és kiszámítható keretek megteremtése ahhoz, hogy a latin-amerikai országok több olyan európai beruházást legyenek képesek vonzani, amelyek hosszú távon segíthetik a gazdasági fejlődést;

- a támogatás és az együttműködés jobb hozzáigazítása az érintett országok igényeihez;

- a kölcsönös megértés fokozása az oktatás és a kultúra révén.

E politika mindkét fél részéről folyamatos elkötelezettséget és állhatatos erőfeszítést igényel.

I-3 . A kihívások

Az Európai Unió fellépését szolgáló eszközöknek igazodniuk kell a latin-amerikai országok új körülményeihez.

- A kapcsolatainkat felépítő integrációs folyamatok fejlődnek, amint azt a Dél-amerikai Nemzetek Közösségének nemrégiben történt megalakulása is mutatja.

- Ezen integrációs folyamatok még korántsem fejeződtek be, és előrehaladottságuk foka régiók szerint különböző;

- A régió valamennyi országa ugyanakkor saját külpolitikai célkitűzéseit viszi tovább regionális és nemzetközi szinten egyaránt;

- Vannak olyan befolyásos szereplők, amelyekkel éppen regionális szinten betöltött szerepük miatt különleges módon kell bánni, mint Brazília és Mexikó.

Az Európai Unió és Latin-Amerika közötti partnerség a következő, a mellékletben részletesebben kifejtett kihívásokkal néz szembe:

- Egyesíteni kell a két globális szereplő erejét: gondolkodni kell azon, hogy milyen közös eszközökkel kell javítani a két régió közötti politikai párbeszédet annak érdekében, hogy azok hosszú távon megerősítsék nemzetközi befolyásukat.

- Ösztönözni kell a kiegyensúlyozott alapon nyugvó gazdasági kapcsolatokat: A stratégiai partnerség szempontjából fontos, hogy a két régió közötti kereskedelmi kapcsolatok tovább bővüljenek. A két régió között az elmúlt 15 év során jelentősen növekvő kereskedelmi és befektetési mozgások ellenére növekedési potenciáljuk nincs eléggé kiaknázva.

- A konszolidálódó Latin-Amerika: annak elkerülése érdekében, hogy Latin-Amerika stabilitásának kérdése hosszú távon újra felvetődjön, fontos, hogy az Európai Unió támogassa erőfeszítéseit, különösen a következő területeken: társadalmi egyenlőtlenségek, szegénység és kirekesztettség; migráció; demokratikus kormányzás; illegális kábítószerek, szervezett bűnözés és környezetvédelem.

- Jobban tekintettel kell lenni a latin-amerikai országok sokszínűségére: a régió egésze integrációjának támogatása mellett a Bizottság úgy látja, hogy a mostanáig alkalmazott megközelítés bővítésre szorul, mégpedig a bizonyos országokkal egyéni igényekhez szabottabb, meghatározott politikai területeken való kapcsolatok kialakítása, illetve célzottabb párbeszédek révén.

I-4 . A Bizottság cselekvési javaslatai

A Bizottság javasolja:

(1) a latin-amerikai partnerekkel folytatott politikai párbeszéd élénkítését és célzottabbá tételét,

(2) a kereskedelmi kapcsolatok és befektetések számára kedvező környezet megteremtését,

(3) a régió országai által tett erőfeszítések támogatását, ezáltal is hozzájárulva a stabilitás és a jólét biztosításához,

(4) jobb együttműködést és egymás jobb megértését,

I-4.1. A politikai párbeszéd élénkítése és célzottabbá tétele

Fontos a politikai párbeszéd megerősítése annak érdekében, hogy a két régió álláspontjai közeledjenek egymáshoz a közös érdeket jelentő kérdésekben. A Bizottság továbbá az kívánja, hogy a témákat a partner függvényében jobban határozzák meg és tegyék célzottabbá. Csúcstalálkozók, miniszteri találkozók (a Riói Csoporttal, az alrégiók csoportjaival, beleértve a Karib-térséget és a társulási megállapodásokban részt vevő országokat).

A Bizottság ajánlja:

- a politikai párbeszéd az igények szerinti alakítását a megfelelő latin-amerikai partnerekkel, akár biregionális, kétoldalú, vagy szubregionális szinten, célzott témákról (például az ENSZ reformja, a békefenntartás, a konfliktus- és válsághelyzet-megelőzés a régió bizonyos országaiban);

- korlátozott számú téma kiválasztását;

- hogy a politikai párbeszédet a magas rangú tisztviselők találkozói készítsék elő („trojka” formájában);

- hogy tartsanak rendszeresen informális találkozókat a magas rangú tisztviselők szintjén néhány országgal igény szerint.

I-4.2. A kereskedelmi kapcsolatok és befektetések számára kedvező környezet megteremtése

A stratégiai partnerség megerősítésének ahhoz is hozzá kell járulnia, hogy kedvező környezet jöjjön létre a két régió közötti gazdasági kapcsolatok számára: Latin-Amerika esetében ez megvalósulhat technológiaátadás, termelékenysége javítása, infrastruktúra-fejlesztés és a piacok diverzifikációja útján. Az Európai Unió érdeke pedig az, hogy megerősítse kereskedelmi pozícióit, illetve, hogy dinamikus befektetési politikát folytasson.

E tekintetben a Bizottság elkötelezett a következő törekvések továbbvitele iránt:

- a többoldalú kereskedelmi rendszer konszolidálása;

- a hatályban lévő – Mexikóval és Chilével kötött – társulási megállapodások elmélyítése;

- a társulási, illetve a biregionális szabadkereskedelmi megállapodásokról folytatott tárgyalás;

- a latin-amerikai vállalkozások európai piacra jutásának megkönnyítése;

- párbeszéd a kereskedelem és a befektetések útjában álló akadályokról;

- makrogazdasági párbeszéd a makrogazdasági stabilitás előmozdítása érdekében, amely a kereskedelem és a befektetések ösztönzésének lényeges összetevője.

A Bizottság célja, hogy előmozdítsa:

- az élvonalbeli európai ágazatok a régió fejlesztésében betöltött szerepét, főleg a kutatási és technológiai fejlesztési keretprogramokban szereplő kezdeményezések alapján;

- az európai vállalkozások számára kedvező környezet megteremtését Latin-Amerikában, a jogszabályi keretek és a közös előírások elfogadása érdekében folyó párbeszéd megerősítése által, többek közt a közlekedési, az energia-, továbbá az információs és kommunikációtechnológiai ágazatban, valamint az élelmiszerbiztonság, az állat- és növényegészségügy tekintetében.

I-4.3. Hozzájárulás a stabilitás és a jólét biztosításához

1.4.3.1 . Szolidárisabb társadalmak létrehozása: nagyobb társadalmi kohézió támogatása, amely mindenki javát szolgálja

A guadalajarai csúcstalálkozón az Európai Unió és Latin-Amerika közös célkitűzéssé és kapcsolatuk egyik lényeges tengelyévé emelte a társadalmi kohéziót. A globalizáció összefüggésében a társadalmi kohézió előmozdításának célja, hogy szolidárisabb társadalmakat hozzon létre valódi esélyt biztosítva mindenki számára (a leghátrányosabb helyzetűeket is beleértve) arra, hogy biztosítva legyenek számukra az alapvető jogok és a foglalkoztatás, hogy részesüljenek a gazdasági növekedés és a társadalmi haladás előnyeiből, és hogy ily módon a társadalom teljes jogú tagjaivá válhassanak.

A Bizottság javaslatának értelmében a társadalmi kohézió célkitűzését folyamatos, egységes és konkrét formában bele kell foglalni valamennyi, Latin-Amerikával partnerségben indított cselekvésébe. Ez elsősorban a következőkre vonatkozik:

- különleges párbeszéd elindítása a társadalmi kohézióról,

- a társadalmi kohézió prioritása a fejlesztési együttműködésben,

- élénkebb együttműködés a nemzetközi intézményekkel,

- az érintett szereplők részvételének támogatása.

Ezenkívül a Bizottságnak az elért eredmények közvetítése érdekében támogatnia kell egy, a társadalmi kohézióról szóló fórum kétévenkénti megrendezését. E fórumon a nemzeti hatóságok, a civil társadalom, a magánszektor és a nemzetközi szervezetek vennének részt.

1.4.3.2 . A demokratikus kormányzás megerősítése, beleértve egy európai–latin-amerikai parlamenti közgyűlés létrehozását

A Bizottság továbbra is támogatja az államberendezkedés korszerűsítését Latin-Amerikában azáltal, hogy:

- élénkíti a kormányzást megerősítő és különösen a hátrányos helyzetű állampolgárok integrálásának kedvező együttműködési programjait;

- bevonja a civil társadalmat programjaiba, és támogatja az állampolgárok (és különösen a nők) bevonását a politikai projektekbe többek között a politikai pártokon keresztül;

- támogatja az Európai Parlament egy európai–latin-amerikai transzatlanti közgyűlés létrehozására irányuló törekvését.

1.4.3.3. A biztonság, különösen a kábítószer elleni küzdelem megerősítése a megosztott felelősség megközelítése révén

Az Európai Unió stratégiát[1] fogadott el az illegális kábítószer-fogyasztás, -előállítás és -kereskedelem elleni küzdelemről a 2005–2012 közötti időszakra. A kábítószer-kereskedelem és a bűnözés más formái elleni küzdelem feltétele, hogy egyidejűleg a korrupció és a pénzmosás ellen is harcoljanak.

A Bizottság továbbra is a megosztott felelősség megközelítését képviseli a nemzetközi fórumokon, és továbbra is segíti Latin-Amerikát a kábítószer elleni küzdelemben. A Bizottság a latin-amerikai országokkal kötött megállapodások keretén belül nyújtott pénzügyi ösztönzők segítségével támogatja a felelősségteljes pénzügyi, adóügyi és igazságügyi kormányzást.

1.4.3.4. Szorosabb regionális integráció ösztönzése

- Integrációs folyamat Latin-Amerikában

A latin-amerikai országok elindították az integrációs folyamatokat, amelyeknek már jelentős hatásai vannak. Latin-Amerika e tekintetben a fejlődő országok által tett erőfeszítések élvonalában van. A regionális integráció a Bizottság Latin-Amerika fejlődéséhez nyújtott támogatásának kiemelkedően fontos tengelye.

A Bizottság véleménye szerint egyébként célszerű volna a latin-amerikai partnerekkel közösen elgondolkodni egy egész Latin-Amerikára kiterjedő regionális integrációs stratégia lehetőségéről. Olyan hosszú távú stratégiáról lenne szó, amely nem sértené a jelenlegi, szubregionális integrációnak kedvező folyamat iránti elkötelezettséget.

A Bizottság arra törekszik, hogy:

- továbbra is támogassa a regionális integráció különböző folyamatainak összességét, mivel az a régió fejlesztésének kulcsfontosságú eleme;

- a bécsi csúcstalálkozó során megvizsgálja, vajon a társulási, illetve szabadkereskedelmi megállapodásokról a Mercosur-országokkal folytatott tárgyalások előrehaladása lehetővé teszi-e azok megkötését;

- e csúcstalálkozó egyúttal alkalmat adjon arra is, hogy mérleget vonjanak a Közép-Amerikán és az Andok Közösségen belüli regionális integráció tárgyában megvalósított előrehaladásról és arra, hogy megvizsgálják, vajon valamennyi feltétel biztosított-e a társulási és szabadkereskedelmi megállapodásról szóló tárgyalások e két régióval történő gyors megkezdéséhez.

- Területi integráció és az egymással való összekapcsolhatóság

Latin-Amerika összetett földrajzi fekvése akadályt jelent területi integrációja útjában. Hatékonyabb infrastruktúrák segítségével jelentősen növelhető lenne a latin-amerikai exportőrök kereskedelmi teljesítménye. A Bizottság célja, hogy ösztönözze az európai és latin-amerikai pénzintézeteket a területi integráció támogatására, az infrastruktúrahálózatok egymással való összekapcsolhatósága révén, különösen az energia, a víz, a közlekedés, a távközlés és a kutatás területén; ideje e kérdéssel kapcsolatban figyelembe venni a Karib-térséggel való, illetve az azon belüli összekapcsolhatóság problémáját.

A Bizottság tapasztalatai átadását javasolja az infrastruktúrahálózatok egymással való összekapcsolhatóságának vonatkozásában, és arra ösztönzi az Európai Beruházási Bankot (EBB), hogy biztosítson támogatást a jövőbeli, Latin-Amerikát segítő támogatási program keretében.

1.4.3.5. A fenntartható fejlődés támogatása

A Bizottság úgy véli, hogy az Európai Unió, Latin-Amerika és a Karib-térség hosszú távú jóléte nagy részben a természeti erőforrásaikkal való helyes gazdálkodáson, illetve gazdaságaik fenntartható fejlődésének biztosítására való képességükön múlik.

A Bizottság célja, hogy előmozdítsa:

- a fenntartható fejlődés környezetvédelmi oldaláról szóló párbeszéd elindítását;

- a csúcstalálkozókat előkészíteni hivatott környezetvédelmi miniszteri találkozók szervezését;

- elmélyült párbeszédet a nemzetközi fórumokon, különösen az éghajlatváltozásról.

1.4.3.6. A konfliktusok megelőzése és a válságok közös kezelése

Európa Latin-Amerikában meglévő diplomáciai súlyára, gazdasági–kulturális és fejlesztési együttműködési kapcsolataira tekintettel a két régió politikai párbeszédbe kezdhet a konfliktusmegelőzés és a válságkezelés kérdéséről.

Az érintett országok kérésének megfelelően az Európai Uniónak tevékenyebb szerepet kell játszania a latin-amerikai konfliktusok megelőzésében és a válságkezelésben. Az Európai Unió:

- támogathatja az e tárgyban szerzett tapasztalatok átadását;

- segítheti az országok és a regionális fórumok erőfeszítéseit;

- párbeszédet és jól szervezett együttműködést kezdeményezhet az Amerikai Államok Szervezetével (OAS) és a Riói Csoporttal erről a kérdésről.

- igénybe veheti a jövőbeli stabilitási eszközt.

I-4.4. Jobb együttműködés és egymás jobb megértése

I-4.4.1. Az együttműködés és a fejlesztési támogatás célzottabbá tétele

A szegénység elleni küzdelem célkitűzése a Bizottság 2007–2013 közötti támogatási és együttműködési politikájának középpontjában áll.

A Bizottság a 2007–2013 közötti időszakra szóló támogatási és együttműködési politikája keretében a következőket javasolja:

- a prioritást élvező témákra (társadalmi kohézió és regionális integráció) kell összpontosítani;

- a pénzeszközök legnagyobb részét az alacsony jövedelmű országokban (beleértve a közepes jövedelmű országok alatti kategóriába eső országokat) a szegénység csökkentésére kell fordítani;

- a közepes jövedelmű országok feletti kategóriába eső országokkal kölcsönös érdekeknek megfelelő célzott cselekvéseket kell megvalósítani;

- folytatni kell a szubregionális integráció területén történő együttműködést a Mercosur, az Andok Közösség és Közép-Amerika országaival;

- a regionális programozást Latin-Amerika egészére nézve a regionális stratégia szempontjából fontos szektorokra kell összpontosítani;

- a régióknak tulajdonított fontosságnak tükröződnie kell a források elosztásában.

A Bizottság emlékeztet arra, hogy általánosságban jobban kell koordinálni az európai támogatást, és különösen ügyelni kell az együttműködés átláthatóságára.

I-4.4.2. A régió bizonyos szereplői különleges szerepének megjelenítése

Az Európai Unió és Latin-Amerika közötti megerősített partnerség stratégiája kialakításakor a régió nagy országainak fontosságát és különleges szerepét is szem előtt kell tartani. Ez különösen helyénvaló Brazília és Mexikó esetében.

A Bizottság javasolja, hogy a régióban néhány, különleges szerepet betöltő országgal indítsanak specifikus politikai párbeszédet, és ennek megfelelően alakítsák az együttműködés keretében végzett tevékenységeket.

I-4.4.3. Közös EU–Latin-Amerika–Karib-térség felsőoktatási térség létrehozása

A guadalajarai csúcstalálkozó nyomán a Bizottság prioritásnak tekinti a közös EU–Latin-Amerika–Karib-térség felsőoktatási térség létrehozását. Célja, hogy a 2007–2013-ig terjedő időszakban több mint 4 000 latin-amerikai diákot és tanárt fogadjanak az európai egyetemek.

I-4.4.4. A két régió egymásról való ismereteinek gyarapítása és ismeretterjesztés Európáról

Egyes közvélemény-kutatások szerint Latin-Amerikában viszonylag kevéssé ismerik az Európai Uniót[2]. Hasonló a helyzet az Európai Unió országainak többségében a latin-amerikai országokkal kapcsolatban. Ebben a vonatkozásban igen lényeges, hogy a két régió megfeleljen a kölcsönös megértés kihívásának. El kell tehát gondolkodni azon, milyen intézkedésekkel lehetne gyarapítani a két régió egymásról szerzett ismereteit, különösen kulturális téren.

A Bizottság arra törekszik, hogy a kulturális együttműködés vonatkozásában erősítse a szakértelem és a bevált gyakorlat átadását mind a latin-amerikai országok, mind a régió és az Európai Unió között. A Bizottság azt javasolja, hogy valamennyi latin-amerikai országban, ahol képviselettel rendelkezik, minden évben május 9-e, az Európa-nap környékén rendezzenek Európa-hetet a tagállamok nagykövetségeivel szoros együttműködésben.

I-5. EU–Latin-Amerika–Karib-térség csúcstalálkozó

A 2006. május 12-én Bécsben megrendezésre kerülő csúcstalálkozóval kapcsolatban a Bizottság úgy ítéli meg, hogy a guadalajarai nyilatkozat témái – társadalmi kohézió, regionális integráció, többoldalúság – továbbra is aktuálisak, ám konkrétabbá kell tenni azokat. A Bizottság a bécsi csúcstalálkozó során meg kívánja vizsgálni, vajon a Mercosur-országokkal a társulási megállapodásokról folytatott tárgyalások előrehaladása lehetővé teszi-e azok megkötését. E csúcstalálkozó egyúttal alkalmat ad arra is, hogy – a közös értékelést végző munkacsoport következtetései és javaslatai alapján – mérleget vonjanak a Közép-Amerikán és az Andok Közösségen belüli regionális integráció tárgyában megvalósított előrehaladásról és arra, hogy megvizsgálják, vajon valamennyi feltétel biztosított-e a társulási és szabadkereskedelmi megállapodásról szóló tárgyalások e két régióval történő gyors megkezdéséhez. A Bizottság a csúcstalálkozón ezenfelül előterjeszti az általa nyújtott támogatás és együttműködés a 2007–2013 közötti időszakra szóló programozását. A Bizottság a csúcstalálkozóhoz való hozzájárulásra ösztönzi a szociális partnereket és a civil társadalmat. Különös figyelmet fordít továbbá a globális kérdésekre, közülük is elsősorban a kábítószer elleni küzdelemre.

I-6 . Következtetések

Az Európai Unió és Latin-Amerika az elmúlt évtizedben elkötelezték magukat, hogy stratégiai partnerség révén megszilárdítják egymáshoz fűződő kapcsolataikat. E közleményben a Bizottság olyan ajánlásokat terjeszt elő, amelyek végrehajtása mindkét érintett fél elkötelezettségének egyaránt függvénye. A Bizottság felkéri a Tanácsot és a Parlamentet, hogy ezen ajánlásokat a dokumentumhoz csatolt mellékletben olvasható teljes ismertetésüket figyelembe véve vizsgálja meg. A Bizottság véleménye szerint helyénvaló a dokumentumot a latin-amerikai partnerekkel megvitatni. A Bizottság reméli, hogy az általa összeállított anyag gondolatébresztő és vitaindító az Európai Unió és Latin-Amerika közötti szövetség elmélyítésének eszközei vonatkozásában.

[1] Lásd http://europa.eu.int:8082/comm/external_relations/drugs/docs/strategy_05_12.pdf

[2] „European Union perception in Latin America”, Focus Eurolatino - CJD/Latinobarómetro – 2004 and 2005